ANC dring aan dat De Ruyter klag indienAndré de Ruyter, voormalige hoof van Eskom. (Skermgreep: eNCA) Die ANC het Sondag ŉ beroep op André de Ruyter gedoen om strafregtelike aanklagte in te dien in verband met die sistemiese korrupsie waaroor hy hom verlede week in ŉ televisieonderhoud uitgelaat het. Die voormalige Eskom-hoof word ook versoek om die owerhede van “geverifieerde details” te voorsien sodat die wetstoepassingsowerhede sy opspraakwekkende onthullings kan ondersoek. Indien De Ruyter versuim om dit te doen sal die ANC aanklagte van hul eie teen De Ruyter aanhangig maak. Die regerende party het De Ruyter Sondag daaraan herinner dat dit ingevolge die Wet op die Voorkoming en Bekamping van Korrupsie onwettig is as ŉ persoon in ŉ gesagsposisie nie korrupsie of misdadigheid aanmeld nie. “Tot op hede is die ANC nie bewus van enige optrede wat deur meneer De Ruyter in hierdie opsig geneem is nie. Die ANC versoek meneer De Ruyter om sy grondwetlike en wetlike verpligtinge na te kom en enige daad van misdadigheid en/of onwettigheid waarvan hy bewus is binne die volgende sewe dae aan te meld.” De Ruyter het verlede week ŉ opskudding veroorsaak met sy uitlatings dat ŉ senior politikus by die korrupsie by Eskom betrokke is. De Ruyter het in die onderhoud met die joernalis Annika Larsen op e.tv onder meer gesê dat ŉ minister ingelig is oor ŉ spesifieke hoëvlak-politikus wat by korrupsie in Eskom betrokke is, en dat die betrokke minister toe na ŉ senior amptenaar gekyk en glo gesê het: ‘Ek dink dit was onvermydelik dat dit in elk geval sou uitkom’. Die ANC het heftig op De Ruyter se bewerings gereageer en gedreig om hom hof toe te sleep.